Smituð manneskja, sem greindist utan sóttkvíar í gær, hefur starfað við ferðaþjónustu á gosstöðvunum á Reykjanesskaga. Þórólfur Guðnason sóttvarnalæknir vill ekki að fólk leggi leið sína að gosinu. Þar séu sameiginlegir snertifletir eins og kaðall í brekku. Of snemmt sé að fagna því að smitum hafi fækkað.
Það sem vekur mestar áhyggjur hjá mér núna er að tilfellið utan sóttkvíar tengist gosstöðvunum, aðili sem var þar í ferðaþjónustu.
Enn er opið inn í Geldingadali. Úlfar Lúðvíksson, lögreglustjóri á Suðurnesjum, segir að það geti breyst þegar líður á daginn.
Þórólfur ræður fólki frá því að leggja leið sína í Geldingadali að gosinu.
Ég held að það geti verið sýkingarhætta þar hvort sem er um skipulagðar ferðir er að ræða eða ekki. Við sjáum hvernig þetta er á leiðinni inn að gosstöðvunum, allir snertandi sama reipið til að komast upp brekkuna. Ég myndi telja að það væri töluverð sýkingar- og smithætta af þessu ferðum öllum inn á gosstöðvarnar eins og staðan er núna,
Margir þeirra sem gengið hafa að gosinu eru af erlendum uppruna. Þórólfur segist ekkert geta fullyrt um hvort einhverjir í þeim hópi ættu að vera í sóttkví.
Við vitum að það eru að koma fleiri farþega núna til landsins heldur en hefur verið áður. Maður getur spurt sig hvort það tengist gosinu. En það er alveg skýrt að það er ekki leyfilegt að fara á gosstöðvarnar í sóttkví - Þó svo að maður megi fara í gönguferðir í sóttkví, þá má ekki ganga að gosinu? Nei, í svona hópum eins og þar eru og eru á leiðinni á göngustígum, það fellur ekki innan ramma sóttkvíar, alveg klárlega ekki, segir Þórólfur.
Sex greindust með kórónuveirusmit innanlands í gær, einn utan sóttkvíar, sá hefur starfað á gosstöðvunum á Reykjanesskaga. Sóttvarnalæknir vill ekki að fólk leggi leið sína að gosinu.